b'\n_START_ARTICLE_\nIuliu Mezei C\xc3\xa2mpeanu\n_START_SECTION_\nOriginea \xc8\x99i studiile\n_START_PARAGRAPH_\nIuliu-Ioan Mezei C\xc3\xa2mpeanu a fost descendent al Familiei Ra\xc8\x9biu de Nagylak (No\xc8\x99lac) din Turda, atestat\xc4\x83 \xc3\xaen Transilvania la \xc3\xaenceputul secolului al XIV-lea \xc8\x99i re\xc3\xaennobilat\xc4\x83 \xc3\xaen anul 1625 de c\xc4\x83tre principele Gabriel Bethlen. _NEWLINE_A fost fiul lui Ioan Mezei C\xc3\xa2mpeanu, fost judec\xc4\x83tor la \xc3\x8enalta Curte de Justi\xc8\x9bie \xc8\x99i Casa\xc8\x9bie Regal\xc4\x83 din Budapesta, \xc8\x99i al Ecaterinei Mezei C\xc3\xa2mpeanu de Szathmar (Satu Mare). Tat\xc4\x83l s\xc4\x83u era descendent pe linie patern\xc4\x83 din vechea familie nobiliar\xc4\x83 C\xc3\xa2mpeanu de Satu Mare, devenit prin maghiarizare Mezei, iar pe linie matern\xc4\x83 din familia Ra\xc8\x9biu de Nagylak (No\xc8\x99lac). Mama sa, n\xc4\x83scut\xc4\x83 Ra\xc8\x9biu, a fost fiica lui Partenie Ra\xc8\x9biu de No\xc8\x99lac, str\xc4\x83nepoat\xc4\x83 de frate a prepozitului Basiliu Ra\xc8\x9biu. _NEWLINE_A studiat la Turda, Cluj \xc8\x99i Budapesta. A fost doctor \xc3\xaen drept al Universit\xc4\x83\xc8\x9bii din Budapesta.\n_START_SECTION_\nActivitatea politic\xc4\x83 \xc8\x99i diplomatic\xc4\x83\n_START_PARAGRAPH_\nEducat \xc3\xaentr-o familie cu puternice tradi\xc8\x9bii rom\xc3\xa2ne\xc8\x99ti nu a ezitat s\xc4\x83 se al\xc4\x83ture total, de multe ori cu riscul propriei vie\xc8\x9bi, luptelor pentru drepturile rom\xc3\xa2nilor ardeleni de unire cu Rom\xc3\xa2nia. \xc3\x8encorporat \xc3\xaen armata austro-ungar\xc4\x83 \xc3\xaen Primul R\xc4\x83zboi Mondial, asist\xc4\x83 la 18 octombrie 1918 \xc3\xaen parlamentul de la Budapesta, la istoricul discurs al Dr. Alexandru Vaida-Voevod prin care s-a proclamat libertatea na\xc8\x9bional\xc4\x83 a Rom\xc3\xa2nilor din Ardeal \xc8\x99i Banat. _NEWLINE_S-a al\xc4\x83turat, chiar de la \xc3\xaenfiin\xc8\x9bare, Consiliului Na\xc8\x9bional Rom\xc3\xa2n din Budapesta, la 10 noiembrie 1918. A participat ca delegat la Marea Adunare Na\xc8\x9bional\xc4\x83 de la Alba Iulia, unde a fost ales membru al Marelui Sfat Na\xc8\x9bional Rom\xc3\xa2n la 1 decembrie 1918. _NEWLINE_Pe 11 decembrie 1918 a fost numit Consilier de Lega\xc8\x9bie la Budapesta , unde a func\xc8\x9bionat pe durata de existen\xc8\x9b\xc4\x83 efemer\xc4\x83 a Republicii Poporale Maghiare \xc8\x99i apoi a Republicii Sovietice Maghiare condus\xc4\x83 de Bela Kun. Una din cele mai importante ac\xc8\x9biuni la care a participat a fost cea a repatrieirii, la schimb, a membrilor Coloniei Rom\xc3\xa2ne din Budapesta \xc8\x99i a sa\xc8\x99ilor, cu membrii familiilor func\xc8\x9bionarilor maghiari din Sibiu. Printre familiile salvate de la moarte iminent\xc4\x83 din m\xc3\xa2na bol\xc8\x99evicilor unguri, a fost \xc8\x99i familia lui Iuliu Maniu, pre\xc8\x99edintele Consiliului Dirigent Rom\xc3\xa2n din Sibiu. _NEWLINE_Dup\xc4\x83 ocuparea Budapestei de c\xc4\x83tre Armata Rom\xc3\xa2n\xc4\x83, a fost numit \xc8\x99ef al cenzurii militare  , de c\xc4\x83tre Gen. Holban, Guvernatorul Budapestei, la 5.08.1919. Prin ac\xc8\x9biunile sale, evocate \xc3\xaen cartea sa de memorii Lupt\xc4\x83tori rom\xc3\xa2ni ardeleni, tip\xc4\x83rit\xc4\x83 \xc3\xaen anul 1940, a adus mari servicii Rom\xc3\xa2niei Mari. Demne de re\xc8\x9binut sunt abilit\xc4\x83\xc8\x9bile lui diplomatice prin care l-a putut convinge pe ministrul de r\xc4\x83zboi Bartha s\xc4\x83 isc\xc4\x83leasc\xc4\x83 la 11 noiembrie, \xe2\x80\x9ecu creion chimic\xe2\x80\x9d, ordinul potrivit c\xc4\x83ruia \xe2\x80\x9eofi\xc8\x9berii, subofi\xc8\x9berii \xc8\x99i solda\xc8\x9bii rom\xc3\xa2ni din Ardeal \xc8\x99i Ungaria vor depune jur\xc4\x83m\xc3\xa2ntul de credin\xc8\x9b\xc4\x83 \xc3\xaen manile Consiliului Na\xc8\x9bional Rom\xc3\xa2n\xe2\x80\x9d din Budapesta, nu celui \xe2\x80\x9eNa\xc8\x9bional Maghiar\xe2\x80\x9d, cum a fost decretat cu pu\xc8\x9bine zile mai \xc3\xaenainte. Partea cea mai important\xc4\x83 a c\xc4\x83r\xc8\x9bii o formeaz\xc4\x83 informa\xc8\x9biile privitoare la Budapesta sub teroarea bol\xc8\x99evicilor \xc8\x99i salvarea ei de c\xc4\x83tre trupele rom\xc3\xa2ne. Armata rom\xc3\xa2n\xc4\x83 a intrat \xc3\xaen capitala trufa\xc8\x99ilor no\xc8\x99tri du\xc8\x99mani dintotdeauna la 3 august 1919. Odat\xc4\x83 cu evacuarea trupelor rom\xc3\xa2ne \xc3\xaen 14 noiembrie 1919, s-a repatriat \xc3\xaempreun\xc4\x83 cu \xc3\xaentreaga familie. _NEWLINE_A fost avocat la Cluj. Dup\xc4\x83 decesul primei so\xc8\x9bii, din a doua c\xc4\x83s\xc4\x83torie a avut trei copii, dou\xc4\x83 fete au decedat de tinere \xc8\x99i un fecior f\xc4\x83r\xc4\x83 urma\xc8\x99i. A fost \xc3\xaenmorm\xc3\xa2ntat \xc3\xaen parcela rezervat\xc4\x83 membrilor familiei Ra\xc8\x9biu din cimitirul Bisericii R\xc4\x83\xc8\x9be\xc8\x99tilor din Turda Veche (Cimitirul Central).'